CELEX: 32020D2219
Language: sk
Date: 2020-12-22 00:00:00
Title: Vykonávacie rozhodnutie Komisie (EÚ) 2020/2219 z 22. decembra 2020 o rovnocennosti množiteľského a sadivového zeleninového materiálu iného ako osivo a množiteľského materiálu ovocných drevín a ovocných drevín určených na výrobu ovocia vyprodukovaných v Spojenom kráľovstve [oznámené pod číslom C(2020) 9590] (Text s významom pre EHP)

28.12.2020   
               
               
                  SK
               
               
                  Úradný vestník Európskej únie
               
               
                  L 438/66
               
            
         VYKONÁVACIE ROZHODNUTIE KOMISIE (EÚ) 2020/2219
         z 22. decembra 2020
         o rovnocennosti množiteľského a sadivového zeleninového materiálu iného ako osivo a množiteľského materiálu ovocných drevín a ovocných drevín určených na výrobu ovocia vyprodukovaných v Spojenom kráľovstve
         
            
               [oznámené pod číslom C(2020) 9590]
            
         
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na smernicu Rady 2008/72/ES z 15. júla 2008 o uvádzaní množiteľského a sadivového zeleninového materiálu iného ako osivo na trh (1), a najmä na jej článok 16 ods. 1,
         so zreteľom na smernicu Rady 2008/90/ES z 29. septembra 2008 o uvádzaní množiteľského materiálu ovocných drevín a ovocných drevín určených na výrobu ovocia do obehu (2), a najmä na jej článok 12 ods. 1,
         keďže:
         
                     (1)
                  
                  
                     Smernica 2008/72/ES obsahuje ustanovenia o uvádzaní množiteľského zeleninového materiálu iného ako osivo na trh Únie.
                  
               
                     (2)
                  
                  
                     Smernica Rady 2008/90/ES obsahuje ustanovenia o uvádzaní množiteľského materiálu ovocných drevín a ovocných drevín určených na výrobu ovocia do obehu na trh Únie.
                  
               
                     (3)
                  
                  
                     Spojené kráľovstvo transponovalo a účinne vykonávalo uvedené smernice.
                  
               
                     (4)
                  
                  
                     V súlade s Dohodou o vystúpení Spojeného kráľovstva Veľkej Británie a Severného Írska z Európskej únie a z Európskeho spoločenstva pre atómovú energiu (dohoda o vystúpení), a najmä s jej článkom 126 a článkom 127 ods. 1, sa právo Únie, a teda aj smernice 2008/72/ES a 2008/90/ES, uplatňuje na Spojené kráľovstvo a v Spojenom kráľovstve počas prechodného obdobia, ktoré sa skončí 31. decembra 2020.
                  
               
                     (5)
                  
                  
                     Vzhľadom na koniec prechodného obdobia stanoveného v dohode o vystúpení Spojené kráľovstvo predložilo Komisii žiadosť, aby sa množiteľský a sadivový zeleninový materiál iný ako osivo vyprodukovaný v Spojenom kráľovstve a množiteľský materiál ovocných drevín a ovocné dreviny určené na výrobu ovocia vyprodukované v Spojenom kráľovstve považovali za rovnocenné s takýmto materiálom vyprodukovaným v Únii a spĺňajúcim požiadavky smerníc 2008/72/ES a 2008/90/ES.
                  
               
                     (6)
                  
                  
                     Spojené kráľovstvo informovalo Komisiu, že jeho právne predpisy, ktorými sa transponovali uvedené smernice, sa nezmenia a budú sa od 1. januára 2021 naďalej uplatňovať.
                  
               
                     (7)
                  
                  
                     Komisia preskúmala príslušné právne predpisy Spojeného kráľovstva a dospela k záveru, že množiteľský a sadivový zeleninový materiál iný ako osivo vyprodukovaný v Spojenom kráľovstve je rovnocenný s množiteľským a sadivovým zeleninovým materiálom vyprodukovaným v Únii a spĺňajúcim požiadavky smernice 2008/72/ES, keďže poskytuje rovnaké záruky, pokiaľ ide o záväzky dodávateľa, identitu, vlastnosti, zdravotný stav rastlín, pestovateľské prostredie, balenie, kontrolné opatrenia, označovanie a uzatváranie, ako takýto materiál vyprodukovaný v Únii.
                  
               
                     (8)
                  
                  
                     Preto by sa malo prijať rozhodnutie, že množiteľský a sadivový zeleninový materiál iný ako osivo vyprodukovaný v Spojenom kráľovstve je rovnocenný s množiteľským a sadivovým zeleninovým materiálom vyprodukovaným v Únii a spĺňajúcim požiadavky smernice 2008/72/ES, ak množiteľský a sadivový materiál vyprodukovaný v Spojenom kráľovstve bude spĺňať požiadavky danej smernice a súvisiacich vykonávajúcich aktov aj po skončení prechodného obdobia stanoveného v dohode o vystúpení.
                  
               
                     (9)
                  
                  
                     Komisia preskúmala príslušné právne predpisy Spojeného kráľovstva a dospela k záveru, že množiteľský materiál ovocných drevín a ovocné dreviny určené na výrobu ovocia vyprodukované v Spojenom kráľovstve sú rovnocenné s množiteľským materiálom ovocných drevín a ovocnými drevinami určenými na výrobu ovocia vyprodukovanými v Únii a spĺňajúcimi požiadavky smernice 2008/90/ES, pretože poskytujú rovnaké záruky, pokiaľ ide o záväzky dodávateľa, identitu, vlastnosti, zdravotný stav rastlín, pestovateľské prostredie, balenie, kontrolné opatrenia, označovanie a uzatváranie, ako takýto materiál vyprodukovaný v Únii a spĺňajúci požiadavky danej smernice.
                  
               
                     (10)
                  
                  
                     Preto by sa malo prijať rozhodnutie, že množiteľský materiál ovocných drevín a ovocné dreviny určené na výrobu ovocia vyprodukované v Spojenom kráľovstve sú rovnocenné s množiteľským materiálom ovocných drevín a ovocnými drevinami určenými na výrobu ovocia vyprodukovanými v Únii a spĺňajúcimi požiadavky smernice 2008/90/ES, ak množiteľský materiál ovocných drevín a ovocné dreviny určené na výrobu ovocia vyprodukované v Spojenom kráľovstve budú spĺňať požiadavky danej smernice a súvisiacich vykonávajúcich aktov aj po skončení prechodného obdobia stanoveného v dohode o vystúpení.
                  
               
                     (11)
                  
                  
                     Toto rozhodnutie sa nedotýka uplatňovania práva Únie na Spojené kráľovstvo a v Spojenom kráľovstve v súvislosti so Severným Írskom v súlade s článkom 5 ods. 4 Protokolu o Írsku/Severnom Írsku k dohode o vystúpení v spojení s prílohou 2 k uvedenému protokolu.
                  
               
                     (12)
                  
                  
                     Keďže prechodné obdobie stanovené v dohode o vystúpení sa skončí 31. decembra 2020, toto rozhodnutie by sa malo uplatňovať od 1. januára 2021.
                  
               
                     (13)
                  
                  
                     Opatrenia stanovené v tomto rozhodnutí sú v súlade so stanoviskom Stáleho výboru pre rastliny, zvieratá, potraviny a krmivá,
                  
               PRIJALA TOTO ROZHODNUTIE:
         
            Článok 1
            Rovnocennosť množiteľského a sadivového zeleninového materiálu
            Množiteľský a sadivový zeleninový materiál iný ako osivo vyprodukovaný v Spojenom kráľovstve (3) je rovnocenný s množiteľským a sadivovým materiálom iným ako osivo vyprodukovaným v Únii a spĺňajúcim požiadavky smernice 2008/72/ES z hľadiska poskytovania rovnakých záruk, pokiaľ ide o záväzky dodávateľa, identitu, vlastnosti, zdravotný stav rastlín, pestovateľské prostredie, balenie, kontrolné opatrenia, označovanie a uzatváranie, ak tento materiál vyprodukovaný v Spojenom kráľovstve bude spĺňať požiadavky danej smernice a súvisiacich vykonávajúcich aktov aj po skončení prechodného obdobia stanoveného v dohode o vystúpení.
         
         
            Článok 2
            Rovnocennosť množiteľského materiálu ovocných drevín a ovocných drevín určených na výrobu ovocia
            Množiteľský materiál ovocných drevín a ovocné dreviny určené na výrobu ovocia vyprodukované v Spojenom kráľovstve sú rovnocenné s množiteľským materiálom ovocných drevín a ovocnými drevinami určenými na výrobu ovocia vyprodukovanými v Únii a spĺňajúcimi požiadavky smernice 2008/90/ES z hľadiska poskytovania rovnakých záruk, pokiaľ ide o záväzky dodávateľa, identitu, vlastnosti, zdravotný stav rastlín, pestovateľské prostredie, balenie, kontrolné opatrenia, označovanie a uzatváranie, ak tento materiál vyprodukovaný v Spojenom kráľovstve bude spĺňať požiadavky danej smernice a súvisiacich vykonávajúcich aktov aj po skončení prechodného obdobia stanoveného v dohode o vystúpení.
         
         
            Článok 3
            Dátum uplatňovania
            Toto rozhodnutie sa uplatňuje od 1. januára 2021.
         
         
            Článok 4
            Adresáti
            Toto rozhodnutie je určené členským štátom.
         
         
            V Bruseli 22. decembra 2020
            
               
                  Za Komisiu
               
               Stella KYRIAKIDES
               
                  členka Komisie
               
            
         
         
            (1)  Ú. v. EÚ L 205, 1.8.2008, s. 28.
         
            (2)  Ú. v. EÚ L 267, 8.10.2008, s. 8.
         
            (3)  V súlade s Dohodou o vystúpení Spojeného kráľovstva Veľkej Británie a Severného Írska z Európskej únie a z Európskeho spoločenstva pre atómovú energiu, a najmä s článkom 5 ods. 4 protokolu o Írsku/Severnom Írsku v spojení s prílohou 2 k uvedenému protokolu, odkazy na Spojené kráľovstvo nezahŕňajú na účely tohto článku Severné Írsko.